ประกาศกรมสรรพสามิต เรื่อง หลักเกณฑ์ วิธีการ และเงื่อนไขการเสียภาษีในอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร พ.ศ. 2560

ประกาศกรมสรรพสามิต
เรื่อง
หลักเกณฑ์ วิธีการ
และเงื่อนไขการเสียภาษีในอัตราศูนย์สำหรับแบตเตอรี่ที่ใช้เป็นวัตถุดิบ
หรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
พ.ศ.
๒๕๖๐[๑]

เพื่อให้การเสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
เป็นไปโดยถูกต้อง สะดวก รวดเร็ว มีประสิทธิภาพและมีมาตรฐานเป็นแนวทางเดียวกัน

อาศัยอำนาจตามความใน (๒) ของประเภทที่
๐๔.๐๑ ในบัญชีท้ายกฎกระทรวงกำหนดพิกัดอัตราภาษีสรรพสามิต พ.ศ. ๒๕๖๐
อธิบดีกรมสรรพสามิตจึงกำหนดหลักเกณฑ์
และเงื่อนไขการเสียภาษีในอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
โดยออกประกาศไว้ ดังต่อไปนี้

หมวด
๑
ข้อความทั่วไป

ข้อ ๑  ในประกาศนี้
สิ่งของอื่น
หมายความว่า สิ่งของที่มิได้ระบุไว้ในบัญชีพิกัดอัตราภาษีสรรพสามิตซึ่งต้องใช้แบตเตอรี่เป็นวัตถุดิบหรือส่วนประกอบจึงจะสามารถใช้งานได้เป็นปกติวิสัย
ผู้ใช้
หมายความว่า เจ้าของ หรือผู้จัดการ
หรือบุคคลอื่นซึ่งรับผิดชอบในการดำเนินงานในอุตสาหกรรมต่าง ๆ
ที่ใช้แบตเตอรี่ที่เสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
สถานประกอบการ
หมายความว่า สถานที่ตั้งในการดำเนินกิจการเกี่ยวกับอุตสาหกรรมต่าง ๆ
ที่ใช้แบตเตอรี่เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
และให้หมายความรวมถึงสถานที่เก็บแบตเตอรี่หรือสำนักงานใหญ่ หรือสำนักงานสาขาด้วย
ผู้นำเข้า
หมายความว่า ผู้นำของเข้าตามกฎหมายว่าด้วยศุลกากร

หมวด
๒
การเสียภาษีอัตราศูนย์สำหรับผู้ประกอบอุตสาหกรรมและผู้นำเข้า

ข้อ ๒  การขอเสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ให้สิทธิเฉพาะผู้ประกอบอุตสาหกรรมหรือผู้นำเข้าแบตเตอรี่ซึ่งจำหน่ายหรือส่งมอบแบตเตอรี่ให้แก่ผู้ใช้ตามที่ระบุไว้ในคำขอการเสียภาษีอัตราศูนย์และได้รับการพิจารณาให้ลงทะเบียนเป็นผู้ใช้ตามข้อ
๖ แล้วเท่านั้น

ข้อ ๓ 
ผู้ประกอบอุตสาหกรรมหรือผู้นำเข้าที่ประสงค์จะเสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ให้ยื่นคำขอเสียภาษีอัตราศูนย์ ตามแบบ บต. ๐๑ ท้ายประกาศนี้ พร้อมด้วยเอกสารหลักฐาน
ต่อสรรพสามิตพื้นที่หรือยื่นผ่านระบบเครือข่ายอินเทอร์เน็ตที่เว็บไซต์กรมสรรพสามิต
http://www.excise.go.th
ดังนี้
๓.๑
กรณีแบตเตอรี่ที่ผลิตขึ้นในราชอาณาจักร
ให้ผู้ประกอบอุตสาหกรรมยื่นคำขอเสียภาษีอัตราศูนย์ต่อสรรพสามิตพื้นที่แห่งท้องที่ที่โรงอุตสาหกรรมตั้งอยู่
ก่อนนำแบตเตอรี่ออกจากโรงอุตสาหกรรม
๓.๒
กรณีแบตเตอรี่ที่นำเข้ามาในราชอาณาจักร
ให้ผู้นำเข้ายื่นคำขอเสียภาษีอัตราศูนย์ต่อสรรพสามิตพื้นที่แห่งท้องที่ที่สำนักงานศุลกากรหรือด่านศุลกากรที่นำเข้าตั้งอยู่
ก่อนการนำเข้า  ทั้งนี้
ผู้ประกอบอุตสาหกรรมและผู้นำเข้าต้องมีเอกสารหลักฐานประกอบคำขอดังนี้
(๑)
หนังสือมอบอำนาจ
สำเนาบัตรประจำตัวประชาชนของผู้มอบและผู้รับมอบอำนาจในกรณีที่ผู้ยื่นคำขอไม่ได้มายื่นด้วยตนเอง
(๒)
บัญชีรายชื่อผู้ใช้ ตามแบบแนบท้ายประกาศนี้
โดยรายชื่อผู้ใช้ต้องเป็นผู้ที่ได้ลงทะเบียนกับกรมสรรพสามิตแล้ว
(๓)
หนังสือแสดงความยินยอมให้เจ้าพนักงานสรรพสามิต เข้าทำการตรวจสอบสถานประกอบการ สถานที่เก็บ ตลอดจนบัญชี เอกสารหลักฐานต่าง ๆ
เกี่ยวกับการรับ - จ่ายแบตเตอรี่ที่เสียภาษีอัตราศูนย์ได้ตลอดเวลาทำการ
ในกรณีมีการเปลี่ยนแปลงเอกสารหลักฐาน
ให้ผู้ประกอบอุตสาหกรรมและผู้นำเข้ายื่นเอกสารหลักฐานเฉพาะที่มีการเปลี่ยนแปลง
เมื่อเจ้าพนักงานสรรพสามิตได้ตรวจสอบคำขอและหลักฐานต่าง
ๆ แล้วหากเห็นว่าถูกต้องครบถ้วนให้เสนอสรรพสามิตพื้นที่เพื่อพิจารณาลงนามในแบบ บต.
๐๑ ต่อไป

ข้อ ๔ 
ในกรณีที่แบตเตอรี่ที่เสียภาษีอัตราศูนย์เกิดการสูญหาย หรือขาดจำนวนไป หรือมิได้นำไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักรจริง
ให้ผู้ประกอบอุตสาหกรรมหรือผู้นำเข้าชำระภาษีสรรพสามิตสำหรับแบตเตอรี่ตามจำนวนที่สูญหายหรือขาดจำนวนไป
หรือมิได้นำไปเป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ในอัตราภาษีที่ใช้บังคับอยู่ ณ วันที่ความรับผิดในอันจะต้องเสียภาษีเกิดขึ้น
พร้อมทั้งเบี้ยปรับและเงินเพิ่ม
เว้นแต่จะพิสูจน์ได้ว่าเป็นการสูญหายหรือขาดจำนวนไปเพราะเหตุสุดวิสัยหรือมีเหตุผลอันสมควรและได้รับความเห็นชอบจากสรรพสามิตพื้นที่แล้ว

หมวด
๓
การลงทะเบียนเป็นผู้ใช้แบตเตอรี่ที่เสียภาษีอัตราศูนย์สำหรับแบตเตอรี่ที่ใช้เป็นวัตถุดิบ
หรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร

ข้อ ๕ 
ผู้ใช้ที่ประสงค์จะใช้แบตเตอรี่ที่เสียภาษีอัตราศูนย์เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ต้องลงทะเบียนเป็นผู้ใช้
โดยยื่นคำขอลงทะเบียนต่อสรรพสามิตพื้นที่แห่งท้องที่ที่สถานประกอบการตั้งอยู่
ก่อนการซื้อหรือรับมอบแบตเตอรี่จากผู้ประกอบอุตสาหกรรมหรือผู้นำเข้าตามข้อ ๒
ตามแบบ บต. ๐๒ ท้ายประกาศนี้
พร้อมเอกสารหลักฐานหรือยื่นผ่านระบบเครือข่ายอินเทอร์เน็ตที่เว็บไซต์ของกรมสรรพสามิต
http://www.excise.go.th
กรณีผู้ใช้ตามวรรคหนึ่ง
มีสถานประกอบการหลายแห่งและตั้งอยู่หลายพื้นที่ให้ยื่นคำขอลงทะเบียน
ตามแบบ บต. ๐๒ พร้อมเอกสารหลักฐาน ต่อสรรพสามิตพื้นที่ที่สำนักงานใหญ่ของผู้ใช้ตั้งอยู่
พร้อมทั้งระบุที่ตั้งและรายละเอียดเกี่ยวกับพื้นที่ที่มีสถานประกอบการตั้งอยู่ให้ชัดเจน

ข้อ ๖  ผู้ใช้ตามข้อ ๕
ต้องทำข้อตกลงการขอลงทะเบียนเป็นผู้ใช้แบตเตอรี่ที่เสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ตามแบบข้อตกลงการขอลงทะเบียนเป็นผู้ใช้แบตเตอรี่ที่เสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อการส่งออกไปนอกราชอาณาจักรท้ายประกาศนี้
และยื่นต่อสรรพสามิตพื้นที่แห่งท้องที่ที่สถานประกอบการตั้งอยู่
พร้อมกับการยื่นคำขอลงทะเบียนตามข้อ ๕
เมื่อเจ้าพนักงานสรรพสามิตได้ตรวจสอบคำขอลงทะเบียนและเอกสารหลักฐาน
พร้อมทั้งข้อตกลงการขอลงทะเบียนตามวรรคหนึ่งแล้ว
หากเห็นว่าถูกต้องครบถ้วนให้เสนอสรรพสามิตพื้นที่เพื่อพิจารณาและลงนามในแบบ บต. ๐๒
และข้อตกลงการลงทะเบียนต่อไป

ข้อ ๗  ผู้ใช้ตามข้อ ๖
ที่มีความประสงค์ขอเปลี่ยนแปลงรายชื่อผู้ประกอบอุตสาหกรรมหรือผู้นำเข้าแบตเตอรี่ซึ่งจำหน่ายหรือส่งมอบแบตเตอรี่ให้แก่ผู้ใช้
หรือสูตรการผลิต ชื่อ ชนิด และจำนวนแบตเตอรี่ที่ได้รับลงทะเบียนแล้ว ให้ผู้ใช้แจ้งการเปลี่ยนแปลงดังกล่าวให้สรรพสามิตพื้นที่ที่ให้ลงทะเบียนทราบเป็นหนังสือ
ก่อนการดำเนินการไม่น้อยกว่าสามวัน

ข้อ ๘  การเลิกกิจการ การโอนกิจการ
การย้ายสถานที่ทำการหรือควบกิจการ
ให้ผู้ใช้แจ้งเป็นหนังสือให้สรรพสามิตพื้นที่ที่มีสถานประกอบการตั้งอยู่ทราบ
ก่อนดำเนินการไม่น้อยกว่าสิบห้าวันและในกรณีที่ผู้ใช้ถึงแก่ความตาย
ให้ผู้รับผิดชอบแจ้งเป็นหนังสือให้สรรพสามิตพื้นที่ที่สถานประกอบการตั้งอยู่ทราบภายในสามสิบวันนับแต่วันที่ผู้ใช้ถึงแก่ความตาย
ในกรณีที่เลิกกิจการหรือโอนกิจการ
หรือผู้ใช้ถึงแก่ความตาย หากมีแบตเตอรี่ที่เสียภาษีอัตราศูนย์คงเหลือเป็นจำนวนเท่าใด
ให้ผู้ใช้หรือทายาทของผู้ใช้ที่ถึงแก่ความตายแจ้งให้เจ้าพนักงานสรรพสามิตทราบเพื่อดำเนินการตรวจสอบ
และเมื่อเจ้าพนักงานสรรพสามิตได้ตรวจสอบยอดคงเหลือแล้วผู้ใช้หรือทายาทของผู้ใช้ที่ถึงแก่ความตาย
สามารถจำหน่ายแบตเตอรี่ที่เสียภาษีอัตราศูนย์ให้แก่ผู้ใช้รายอื่นที่ได้ลงทะเบียนกับสรรพสามิตพื้นที่ที่สถานประกอบการตั้งอยู่
หรือส่งกลับคืนให้ผู้ประกอบอุตสาหกรรมหรือผู้นำเข้าแบตเตอรี่ซึ่งจำหน่ายหรือส่งมอบแบตเตอรี่ที่เสียภาษีอัตราศูนย์ให้แก่ผู้ใช้นั้นได้

ข้อ ๙  หากผู้ใช้ไม่ประสงค์นำแบตเตอรี่ที่เสียภาษีอัตราศูนย์ไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ให้ผู้ใช้ยื่นคำขออนุญาตต่อสรรพสามิตพื้นที่แห่งท้องที่ที่สถานประกอบการของผู้ใช้ตั้งอยู่
เพื่อส่งแบตเตอรี่ที่เสียภาษีอัตราศูนย์กลับคืนให้ผู้ประกอบอุตสาหกรรมหรือผู้นำเข้า
ซึ่งเป็นผู้จำหน่ายหรือส่งมอบแบตเตอรี่ที่เสียภาษีอัตราศูนย์ให้แก่ผู้ใช้นั้น

ข้อ ๑๐  กรณีแบตเตอรี่ที่เสียภาษีอัตราศูนย์สูญหาย
หรือขาดจำนวนไปจากสถานประกอบการ ผู้ใช้ต้องชำระเบี้ยปรับตามข้อตกลงที่ให้ไว้ต่อกรมสรรพสามิต
จำนวนสองเท่าของค่าภาษีสำหรับจำนวนแบตเตอรี่ที่สูญหายหรือขาดจำนวนไป
ในอัตราภาษีที่ใช้บังคับอยู่ ณ วันที่ความรับผิดในอันจะต้องเสียภาษีเกิดขึ้น
เว้นแต่จะพิสูจน์ได้ว่าเป็นการสูญหายหรือขาดจำนวนเพราะเหตุสุดวิสัย
หรือมีเหตุผลอันสมควรและได้รับความเห็นชอบจากสรรพสามิตพื้นที่ที่ให้ลงทะเบียนไว้
ผู้ใช้จะต้องนำแบตเตอรี่ที่เสียภาษีอัตราศูนย์ไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ภายในระยะเวลาหนึ่งปีนับแต่วันที่นำแบตเตอรี่ออกจากโรงอุตสาหกรรมหรือนำเข้ามาในราชอาณาจักร
แต่ถ้าผู้ใช้มีเหตุจำเป็นจนไม่สามารถนำแบตเตอรี่ไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักรได้ภายในระยะเวลาหนึ่งปีนับแต่วันที่นำแบตเตอรี่ออกจากโรงอุตสาหกรรมหรือนำเข้ามาในราชอาณาจักร
ผู้ใช้มีสิทธิยื่นหนังสือขอขยายระยะเวลาในการนำแบตเตอรี่ที่เสียภาษีอัตราศูนย์ไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ได้อีกไม่เกินหกเดือนนับแต่วันที่ครบระยะเวลาหนึ่งปีดังกล่าว
โดยต้องยื่นหนังสือต่อสรรพสามิตพื้นที่ที่อนุมัติการเสียภาษีอัตราศูนย์ให้กับผู้ประกอบอุตสาหกรรมหรือผู้นำเข้าแบตเตอรี่
ก่อนวันที่ครบระยะเวลาหนึ่งปี  ทั้งนี้
ให้สรรพสามิตพื้นที่นั้นเป็นผู้มีอำนาจขยายระยะเวลาดังกล่าว
กรณีผู้ใช้มิได้นำแบตเตอรี่ที่เสียภาษีอัตราศูนย์ไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักรภายในระยะเวลาตามวรรคสอง
ผู้ใช้ต้องชำระเบี้ยปรับตามข้อตกลงที่ให้ไว้ต่อกรมสรรพสามิต
จำนวนสองเท่าของค่าภาษีสำหรับจำนวนแบตเตอรี่ที่มิได้นำไปใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักรในอัตราภาษีที่ใช้บังคับอยู่
ณ วันที่ความรับผิดในอันจะต้องเสียภาษีเกิดขึ้น

ข้อ ๑๑  หากผู้ใช้ไม่ปฏิบัติให้เป็นไปตามประกาศนี้
หรือไม่ปฏิบัติตามข้อตกลงการขอลงทะเบียนเป็นผู้ใช้แบตเตอรี่ที่เสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
อาจถูกยกเลิก ระงับ หรือเพิกถอนการลงทะเบียนเป็นผู้ใช้ได้
การยกเลิก ระงับ
หรือเพิกถอนการลงทะเบียนเป็นผู้ใช้ตามวรรคหนึ่ง ให้ผู้อำนวยการสำนักมาตรฐานและพัฒนาการจัดเก็บภาษี
๒ มีอำนาจยกเลิก ระงับ หรือเพิกถอนการลงทะเบียนเป็นผู้ใช้ได้ทั่วราชอาณาจักร
และให้สรรพสามิตพื้นที่มีอำนาจยกเลิก ระงับ หรือเพิกถอนการลงทะเบียนเป็นผู้ใช้ได้เฉพาะผู้ใช้ที่ได้ลงทะเบียนกับสรรพสามิตพื้นที่นั้น
เมื่อสั่งการให้ยกเลิก ระงับ หรือเพิกถอนการลงทะเบียนเป็นผู้ใช้แล้ว
ให้แจ้งการยกเลิก ระงับ
หรือเพิกถอนนั้นให้ผู้ประกอบอุตสาหกรรมหรือผู้นำเข้าที่จำหน่ายหรือส่งมอบแบตเตอรี่ทราบ

หมวด
๔
การจัดทำบัญชีและงบเดือน

ข้อ ๑๒  ให้ผู้ประกอบอุตสาหกรรมและผู้นำเข้า
จัดทำบัญชีและงบเดือนดังนี้
๑๒.๑ บัญชีประจำวันแสดงการรับ
การจ่ายแบตเตอรี่ที่เสียภาษีอัตราศูนย์ที่จำหน่ายหรือส่งมอบให้แก่ผู้ใช้ ตามแบบ
บต. ๐๓-๐๒ ก ท้ายประกาศนี้ โดยเก็บไว้ที่โรงอุตสาหกรรมหรือสถานประกอบการพร้อมเอกสารประกอบการลงบัญชี
เพื่อให้เจ้าพนักงานสรรพสามิตตรวจสอบได้ตลอดเวลา
๑๒.๒ งบเดือนแสดงรายการรับ การจ่าย
และยอดคงเหลือแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
ตามแบบ บต. ๐๔ ก ท้ายประกาศนี้ และยื่นต่อเจ้าพนักงานสรรพสามิต
ณ สำนักงานสรรพสามิตพื้นที่แห่งท้องที่ที่โรงอุตสาหกรรมตั้งอยู่หรือท้องที่ที่สำนักงานศุลกากรหรือด่านศุลกากรที่นำเข้าตั้งอยู่
หรือด่านศุลกากรที่มีการดำเนินพิธีการตรวจปล่อยสินค้าตั้งอยู่ แล้วแต่กรณี ทราบ
หรือผ่านระบบเครือข่ายอินเทอร์เน็ตที่เว็บไซต์กรมสรรพสามิต http://www.excise.go.th ภายในวันที่สิบห้าของเดือนถัดจากเดือนที่จำหน่ายหรือส่งมอบแบตเตอรี่ให้ผู้ใช้

ข้อ ๑๓  ให้ผู้ใช้จัดทำบัญชีประจำวันและงบเดือนดังนี้
๑๓.๑ บัญชีประจำวันแสดงการรับ การจ่าย
และยอดคงเหลือวัตถุดิบแบตเตอรี่ที่เสียภาษีอัตราศูนย์ ตามแบบ บต. ๐๓-๐๑
ท้ายประกาศนี้ และบัญชีประจำวันแสดงการผลิต
และการจำหน่ายสิ่งของอื่นที่ใช้แบตเตอรี่เป็นวัตถุดิบหรือส่วนประกอบ ตามแบบ บต.
๐๓-๐๒ ท้ายประกาศนี้ โดยเก็บไว้ที่สถานประกอบการพร้อมเอกสารประกอบการลงบัญชี
เพื่อให้เจ้าพนักงานสรรพสามิตตรวจสอบได้ตลอดเวลา
๑๓.๒
งบเดือนแสดงรายการเกี่ยวกับวัตถุดิบแบตเตอรี่ การผลิต
การจำหน่ายและยอดคงเหลือสิ่งของอื่นที่ส่งออกไปนอกราชอาณาจักร ตามแบบ บต. ๐๔
ท้ายประกาศนี้ และยื่นต่อเจ้าพนักงานสรรพสามิต ณ
สำนักงานสรรพสามิตพื้นที่ที่สถานประกอบการตั้งอยู่ ทราบหรือผ่านระบบเครือข่ายอินเทอร์เน็ตที่เว็บไซต์กรมสรรพสามิต
http://www.excise.go.th
ภายในวันที่สิบห้าของเดือนถัดจากเดือนที่ซื้อหรือรับมอบแบตเตอรี่จากผู้ประกอบอุตสาหกรรมหรือผู้นำเข้า
ในกรณีที่ผู้ใช้มีสถานประกอบการตั้งอยู่ต่างเขตพื้นที่กับผู้ประกอบอุตสาหกรรมหรือผู้นำเข้า ให้สำนักงานสรรพสามิตพื้นที่ที่ผู้ใช้ได้ขอลงทะเบียนไว้
สำเนางบเดือนตามแบบ บต. ๐๔ ส่งให้สำนักงานสรรพสามิตพื้นที่ที่อนุมัติให้ผู้ประกอบอุตสาหกรรม
หรือผู้นำเข้าได้รับการเสียภาษีอัตราศูนย์ตามข้อ ๓
หรือส่งผ่านระบบเครือข่ายอินเทอร์เน็ตที่เว็บไซต์กรมสรรพสามิต http://www.excise.go.th
เพื่อใช้เป็นหลักฐานในการตรวจสอบ

ข้อ ๑๔ 
การจัดทำบัญชีประจำวันและเอกสารประกอบตามข้อ ๑๒ และข้อ ๑๓
ต้องทำให้แล้วเสร็จภายในสามวันนับแต่วันที่มีเหตุที่จะต้องลงรายการนั้นเกิดขึ้น
และให้เก็บรักษาไว้ไม่น้อยกว่าห้าปีนับแต่วันที่ลงรายการนั้น

ข้อ ๑๕ 
กรณีที่มีปัญหาอย่างใดอย่างหนึ่งเกี่ยวกับการปฏิบัติตามประกาศนี้
ให้ผู้อำนวยการสำนักมาตรฐานและพัฒนาการจัดเก็บภาษี ๒ เป็นผู้วินิจฉัยชี้ขาด

บทเฉพาะกาล

ข้อ ๑๖ 
การใดอยู่ระหว่างขั้นตอนการดำเนินการตามประกาศกรมสรรพสามิต เรื่อง
หลักเกณฑ์และเงื่อนไขการยกเว้นภาษีสำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกนอกราชอาณาจักร
พ.ศ. ๒๕๕๔ ลงวันที่ ๒๕ มีนาคม พ.ศ. ๒๕๕๔
และฉบับที่แก้ไขเพิ่มเติมให้ดำเนินการให้แล้วเสร็จ
สำหรับการดำเนินการต่อไปให้เป็นไปตามที่กำหนดในประกาศนี้
การดำเนินการใด ๆ ตามประกาศกรมสรรพสามิต
เรื่อง หลักเกณฑ์
และเงื่อนไขการยกเว้นภาษีสำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกนอกราชอาณาจักร
พ.ศ. ๒๕๕๔ ลงวันที่ ๒๕ มีนาคม พ.ศ. ๒๕๕๔ และฉบับที่แก้ไขเพิ่มเติม
ที่ได้ดำเนินการไว้ก่อนวันที่ประกาศนี้ใช้บังคับ
ให้เป็นอันใช้ได้ต่อไปจนกว่าจะสิ้นสุดไปโดยเงื่อนไขหรือเงื่อนเวลาที่กำหนดไว้หรือจนกว่าจะมีคำสั่งยกเลิกหรือเปลี่ยนแปลง
ผู้ใช้ที่ได้ลงทะเบียนไว้ตามประกาศกรมสรรพสามิต
เรื่อง หลักเกณฑ์ และเงื่อนไขการยกเว้นภาษีสำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกนอกราชอาณาจักร พ.ศ. ๒๕๕๔ ลงวันที่ ๒๕ มีนาคม พ.ศ.
๒๕๕๔ และฉบับที่แก้ไขเพิ่มเติม ให้ยื่นคำขอลงทะเบียนเป็นผู้ใช้แบตเตอรี่ที่เสียภาษีอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่น
เพื่อส่งออกไปนอกราชอาณาจักร
ต่อสรรพสามิตพื้นที่แห่งท้องที่ที่สถานประกอบการตั้งอยู่ภายในหกเดือนนับแต่ประกาศนี้ใช้บังคับ
 ทั้งนี้ ตามหลักเกณฑ์ วิธีการ
และเงื่อนไขที่กำหนดตามประกาศนี้

ข้อ ๑๗  ประกาศนี้ให้ใช้บังคับตั้งแต่วันที่ ๑๖
กันยายน พ.ศ. ๒๕๖๐ เป็นต้นไป

ประกาศ
ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

[เอกสารแนบท้าย]

๑.
คำขอเสียภาษีในอัตราศูนย์สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
(บต. ๐๑)
๒. คำขอลงทะเบียนและใบลงทะเบียนเป็นผู้ใช้แบตเตอรี่ที่เสียภาษีอัตราศูนย์
สำหรับแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
(บต. ๐๒)
๓.
บัญชีประจำวันแสดงการรับ การจ่ายแบตเตอรี่ที่เสียภาษีอัตราศูนย์ (บต. ๐๓-๐๒
ก)
๔. งบเดือนแสดงรายการรับ การจ่าย
และยอดคงเหลือแบตเตอรี่ที่ใช้เป็นวัตถุดิบหรือส่วนประกอบในการผลิตสิ่งของอื่นเพื่อส่งออกไปนอกราชอาณาจักร
(บต. ๐๔ ก)
๕. บัญชีประจำวันแสดงการรับ การจ่าย
และยอดคงเหลือแบตเตอรี่ที่เสียภาษีอัตราศูนย์ (บต. ๐๓-๐๑)
๖. บัญชีประจำวันแสดงการผลิตและการจำหน่ายสิ่งของอื่นที่ใช้แบตเตอรี่เป็นวัตถุดิบหรือส่วนประกอบ
(บต. ๐๓-๐๒)
๗.
งบเดือนแสดงรายการเกี่ยวกับวัตถุดิบแบตเตอรี่ การผลิต การจำหน่ายและยอดคงเหลือสิ่งของอื่นที่ส่งออกไปนอกราชอาณาจักร
(บต. ๐๔)

(ดูข้อมูลจากภาพกฎหมาย)

พัชรภรณ์/จัดทำ
๓
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๒๒๘ (เล่มที่
๑)/๒๔ พฤษภาคม ๒๕๖๑